Predkladacia správa 
Národný plán zavedenia eura v SR je predložený na základe uznesenia vlády Slovenskej republiky č. 862 z 8. septembra 2004. Materiál vypracovali Ministerstvo financií SR a NBS v úzkej spolupráci s Ministerstvom hospodárstva SR a Ministerstvom spravodlivosti SR. Na príprave materiálu sa podieľali aj , Ministerstvo práce, sociálnych vecí a rodiny SR, Ministerstvo vnútra SR, Úrad vlády SR, Asociácia bánk, Združenie miest a obcí Slovenska, Protimonopolný úrad SR, Štatistický úrad SR, Úrad pre finančný trh, Slovenská obchodná a priemyselná komora, Slovenský rozhlas, Slovenská televízia, Slovenská obchodná inšpekcia, Sociálna poisťovňa a ďalšie prizvané organizácie.
Zavedenie eura je komplexný proces, ktorý sa bude týkať všetkých subjektov slovenskej ekonomiky a spoločnosti. Národný plán zavedenia eura v SR definuje najdôležitejšie organizačné a technické úlohy, ktoré je pred zavedením eura potrebné vykonať a určuje subjekty zodpovedné za ich vykonanie. O tento dokument sa v procese zavádzania eura budú môcť oprieť všetky subjekty na Slovensku. Prijatie eura sa v súlade s uznesením vlády SR č. 862 očakáva k 1. januáru 2009. Zavedenie eura v SR sa uskutoční súčasne do bezhotovostného i hotovostného peňažného obehu, bez prechodného obdobia. 
Národný plán zavedenia eura v SR stanovuje najdôležitejšie úlohy s cieľom zaviesť euro rýchlo a hladko, ku spokojnosti celej spoločnosti. Vedúcu organizačnú úlohu bude mať Národný koordinačný výbor pre zavedenie eura pod vedením Národného koordinátora zavedenia eura (Ministra financií SR). Okrem Národného koordinačného výboru bude na riešenie odborných úloh vytvorených šesť pracovných výborov pre zavedenie eura. Vzhľadom na náročnosť a dôležitosť procesu zavedenia eura je nevyhnutná súčinnosť všetkých orgánov štátnej správy, územnej samosprávy, podnikateľskej sféry a rôznych záujmových združení. 
Národný plán zavedenia eura v SR obsahuje široký komplex úloh, ktoré sa musia vykonať pred zavedením eura na Slovensku. Jednotlivé úlohy sú rozčlenené podľa hlavných oblastí ekonomickej činnosti. Úlohy sa budú týkať finančného sektora, verejnej správy, podnikateľskej sféry a spotrebiteľov. Prierezové časti Národného plánu sa venujú legislatívnym úlohám, komunikácii a úpravám informačných a štatistických systémov. Národný plán stanovuje časovú náročnosť jednotlivých úloh, určuje kontrolné termíny a termíny splnenia úloh. Za splnenie každej úlohy je presne určená aj zodpovednosť. 
Materiál stanovuje hlavné zásady zavedenia eura v SR, ako sú napr. zásada kontinuity kontraktov, zásada nepoškodiť občana, zabránenie neopodstatnenému zvýšeniu cien a minimalizácia nákladov pri zavedení eura. Národný koordinátor tiež odporúča niektoré postupy, ktoré by sa mali pri príprave na zavedenie eura uplatniť v územnej samospráve a súkromnom sektore. Národný plán zavedenia eura v SR obsahuje výhradne organizačné a technické aspekty zavedenia eura v SR. Národný plán sa nezaoberá ekonomickými a hospodársko-politickými aspektmi podmieňujúcimi prijatie SR do eurozóny, tieto sú riešené v Konvergenčnom programe a ďalších materiáloch. 
Zavedenie eura bude jednou z najzložitejších logistických operácií na Slovensku. V záujme hladkého a úspešného priebehu celého procesu je dôležité vopred pripraviť a informovať o tejto zmene občanov a všetky inštitúcie na Slovensku. Naplnenie Národného plánu bude základným predpokladom pre úspešný vstup Slovenska do eurozóny, spokojnosť občanov so zavedením eura a zrealizovanie výhod, ktoré z členstva v eurozóne budú plynúť. 
Materiál sa predkladá bez rozporov.